钦定古今图书集成/明伦汇编/闺媛典/第062卷 > 五贞妇
## 钦定古今图书集成/明伦汇编/闺媛典/第062卷 > 五贞妇

按《苏州府志》“五贞妇，嘉靖癸丑，寇至洞庭东山周湾，
有妇，夫死，毁瘁衰麻总总寇见其少彊，驱之。妇恳曰：
‘人皆奔避，我独不去，以夫丧在故，愿死守。白刃固甘
之，但有婴孺，且姑老病莫养，艳者固多，何必此穷悴
哉’？贼曰：‘汝有志若此’。赠衣而释之。其邻妇某氏，贼戏
之不从，砍伤其鼻，益奋不屈，乃纵归。又一小家女，寇”
始及门，倒投井中死。一妇夫病守视，闻外哀号声，即
自刎。周山又有妇少而丽，导者固已知之，首即其室
执之，而妇以帛周其身，束之甚紧，不可解，大骂贼。贼
怒，以刀抉其体，碎裂无完肤。